Θέτει κανόνες σχετικά με τη χρήση του Συστήματος Πληροφόρησης για την Εσωτερική Αγορά (ΙΜΙ), με σκοπό τη διοικητική συνεργασία μεταξύ των αρμόδιων αρχών των χωρών της Ευρωπαϊκής Ένωσης (ΕΕ) στους συναφείς με την πολιτική της ενιαίας αγοράς τομείς. Το σύστημα IMI είναι μια ασφαλής διαδικτυακή εφαρμογή η οποία παρέχει στις εθνικές, περιφερειακές και τοπικές αρχές τη δυνατότητα γρήγορης και εύκολης επικοινωνίας με τις ομόλογες υπηρεσίες στην ΕΕ, την Ισλανδία, το Λιχτενστάιν και τη Νορβηγία σχετικά με τη νομοθεσία της ΕΕ για την εσωτερική αγορά (δηλαδή, τη νομοθεσία για την υπάρχουσα ενιαία αγορά των χωρών της ΕΕ, σύμφωνα, με την οποία διασφαλίζεται η ελεύθερη κυκλοφορία εμπορευμάτων, υπηρεσιών, κεφαλαίων και προσώπων και στην οποία οι πολίτες μπορούν ελεύθερα να ζουν, να εργάζονται, να σπουδάζουν και να ασκούν επιχειρηματική δραστηριότητα). Το σύστημα βοηθά αυτές τις αρχές να ξεπεράσουν πρακτικές δυσκολίες που αφορούν κυρίως τις διαφορές στη διοικητική νοοτροπία, τη χρήση διαφορετικών γλωσσών και τον εντοπισμό εταίρων σε άλλες χώρες της ΕΕ. Πρόκειται για μια δωρεάν δημόσια υπηρεσία, η οποία αναπτύχθηκε από την Επιτροπή, διατίθεται σε όλες τις γλώσσες της ΕΕ και λειτουργεί από το 2008. Σημαντικά οφέλη για το κοινό Μέσω της επιτάχυνσης των διαδικασιών και της βελτίωσης της επικοινωνίας μεταξύ των δημόσιων αρχών, το IMI μειώνει τις δαπάνες από τις καθυστερήσεις και κάνει δυνατή την καλύτερη εξυπηρέτηση των ατόμων και των επιχειρήσεων από τις αρχές. Συνεπώς, το IMI αποτελεί ένα εργαλείο το οποίο βοηθά εμμέσως τα άτομα και τις επιχειρήσεις να αξιοποιήσουν στο έπακρο τις ευκαιρίες που προσφέρει η εσωτερική αγορά της ΕΕ. Τομείς στους οποίους χρησιμοποιείται το IMI Δύο από τις οδηγίες για τις οποίες χρησιμοποιείται το IMI είναι η οδηγία 2005/36/ΕΚ σχετικά με την αναγνώριση των επαγγελματικών προσόντων και η οδηγία 2006/123/ΕΚ σχετικά με τις υπηρεσίες στην εσωτερική αγορά. Όσον αφορά τα επαγγελματικά προσόντα, το σύστημα ΙΜΙ μπορεί να χρησιμοποιηθεί από μια χώρα της ΕΕ με σκοπό τον έλεγχο των προσόντων επαγγελματιών που θέλουν να εργαστούν σε αυτή. Άλλοι τομείς που καλύπτονται από το ΙΜΙ, πέρα από τα επαγγελματικά προσόντα και τις υπηρεσίες, είναι, για παράδειγμα: η απόσπαση εργαζομένων. Το IMI υποστηρίζει τη συνεργασία βάσει της Οδηγίας για την απόσπαση εργαζομένων και της Οδηγίας εφαρμογής, οι οποίες παρέχουν στις χώρες της ΕΕ τη δυνατότητα ανταλλαγής πληροφοριών στον τομέα της εργασιακής κινητικότητας, το Δίκτυο συνεργασίας για την προστασία των καταναλωτών (ΣΠΚ). Το IMI υποστηρίζει 11 διοικητικές διαδικασίες βάσει του νέου κανονισμού ΣΠΚ, συμβάλλοντας στη συνεργασία μεταξύ των αρχών προστασίας των καταναλωτών και άλλων ενδιαφερόμενων μερών με αποτελεσματικό και εύχρηστο τρόπο (βλέπε σύνοψη), η διασυνοριακή υγειονομική περίθαλψη, το Solvit (στο οποίο τα άτομα και οι επιχειρήσεις μπορούν να υποβάλλουν καταγγελίες για τις εθνικές αρχές). Χάρη στην ευελιξία του, το σύστημα μπορεί να επεκταθεί εύκολα σε νέους τομείς. Κατάλογος τομέων στους οποίους χρησιμοποιείται το IMI διατίθεται ηλεκτρονικά. Κύριες λειτουργίες Το ΙΜΙ έχει τις ακόλουθες βασικές λειτουργίες: διμερείς ανταλλαγές πληροφοριών (ροή εργασιών από έναν σε έναν) ασφαλείς ανταλλαγές πληροφοριών μεταξύ δύο αρμόδιων αρχών· πολυμερείς ανταλλαγές πληροφοριών (ροές εργασιών από έναν σε πολλούς) οι οποίες επιτρέπουν στις αρχές να αποστέλλουν πληροφορίες σε πολλούς αποδέκτες· αποθετήρια πολύγλωσσες βάσεις δεδομένων με δυνατότητα αναζήτησης για ανταλλαγή πληροφοριών μεταξύ των φορέων του IMI· χειρισμό υποθέσεων SOLVIT ροή εργασιών για την υποστήριξη της επίλυσης των καταγγελιών πολιτών και επιχειρήσεων σχετικά με την εφαρμογή της νομοθεσίας της ΕΕ από τις δημόσιες αρχές· μια δημόσια διασύνδεση, η οποία επιτρέπει στους εξωτερικούς φορείς να επικοινωνούν διαδραστικά με το IMI. Τροποποιήσεις του κανονισμού (ΕΕ) αριθ. 1024/2012 Ο κανονισμός (ΕΕ) αριθ. 1024/2012 έχει τροποποιηθεί προκειμένου να γίνει δυνατή η χρήση του IMI στο πλαίσιο: της διεκπεραίωσης αιτήσεων έκδοσης ευρωπαϊκής επαγγελματικής ταυτότητας (οδηγία 2013/55/ΕΕ για την τροποποίηση της οδηγίας 2005/36/ΕΚ, βλέπε σύνοψη)· της απόσπασης εργαζομένων που παρέχουν υπηρεσίες (οδηγία 2014/67/ΕΕ, βλέπε σύνοψη)· της επιστροφής πολιτιστικών αγαθών που έχουν απομακρυνθεί παράνομα από το έδαφος χώρας της ΕΕ (οδηγία 2014/60/ΕΕ, βλέπε σύνοψη)· των απαιτήσεων για υποβολή ορισμένων δημόσιων εγγράφων [κανονισμός (ΕΕ) 2016/1191, βλέπε σύνοψη]· των εγκρίσεων τύπου ΕΕ για μη οδικά κινητά μηχανήματα [κανονισμός (ΕΕ) 2016/1628, βλέπε σύνοψη]· της ενιαίας ψηφιακής θύρας που επιτρέπει την επιγραμμική πρόσβαση σε διαδικασίες και σε υπηρεσίες υποστήριξης για άτομα και τις επιχειρήσεις [κανονισμός (ΕΕ) 2018/1724, βλέπε σύνοψη] και της απόσπασης οδηγών στον τομέα των οδικών μεταφορών [οδηγία (ΕΕ) 2020/1057]. Ο κανονισμός (ΕΕ) 2020/1055 τροποποιεί το παράρτημα του κανονισμού (ΕΕ) αριθ. 1024/2012, προσθέτοντας τον κανονισμό (ΕΚ) αριθ. 1071/2009 σχετικά με τους κανόνες λειτουργίας για τις εταιρείες οδικής μεταφοράς εμπορευμάτων και επιβατών (βλέπε σύνοψη) στον κατάλογο των πράξεων της ΕΕ που υλοποιήθηκαν μέσω του IMI. Η Επιτροπή έχει εκδώσει τις ακόλουθες εκτελεστικές πράξεις: εκτελεστική απόφαση 2014/89/ΕΕ σχετικά με πιλοτικό έργο για τις άδειες μηχανοδηγού (εκτελεστική οδηγία 2007/59/ΕΚ, βλέπε σύνοψη)· εκτελεστική απόφαση (ΕΕ) 2018/743 σχετικά με το πιλοτικό έργο για την εφαρμογή των κανόνων διοικητικής συνεργασίας όσον αφορά τον κανονισμό (ΕΕ) 2016/679 για την προστασία των δεδομένων προσωπικού χαρακτήρα, βλέπε σύνοψη· εκτελεστική απόφαση (ΕΕ) 2019/1253 σχετικά με το πιλοτικό έργο για την εφαρμογή των κανόνων διοικητικής συνεργασίας που καθορίζονται στην απόφαση 2001/470/ΕΚ σχετικά με τη δημιουργία ενός ευρωπαϊκού δικαστικού δικτύου για αστικές και εμπορικές υποθέσεις, βλέπε σύνοψη· εκτελεστική απόφαση (ΕΕ) 2019/2212 σχετικά με πιλοτικό έργο για την εφαρμογή των κανόνων διοικητικής συνεργασίας που ορίζονται στον κανονισμό (ΕΕ) 2017/2394, βλέπε σύνοψη.